b"\n_START_ARTICLE_\nGran L\xc3\xb2gia Nacional Francesa\n_START_SECTION_\nCaracter\xc3\xadstiques de la Gran L\xc3\xb2gia Nacional Francesa\n_START_PARAGRAPH_\nAmb m\xc3\xa9s de 38.000 membres afiliats, la Gran L\xc3\xb2gia Nacional Francesa \xc3\xa9s l'\xc3\xbanica a Fran\xc3\xa7a amb reconeixement de la Gran L\xc3\xb2gia Unida d'Anglaterra i de les Grans L\xc3\xb2gies pertanyents a la seva corrent ma\xc3\xa7\xc3\xb2nica. Tanmateix, aix\xc3\xb2 la mant\xc3\xa9 a\xc3\xafllada, per pr\xc3\xb2pia iniciativa, de la uni\xc3\xb3 de la\xc2\xa0Francma\xc3\xa7oneria Francesa, que agrupa a les nou principals obedi\xc3\xa8ncies del pa\xc3\xads. _NEWLINE_Han estat moltes les l\xc3\xb2gies que, cercant el reconeixement del corrent regular, han abandonat la seva adscripci\xc3\xb3 a altres obedi\xc3\xa8ncies franceses i s'han unit a la Gran L\xc3\xb2gia Nacional Francesa. Per\xc3\xb2 han estat tamb\xc3\xa9 moltes les que han abandonat aquesta obedi\xc3\xa8ncia per poder vincular-se amb la resta de la Ma\xc3\xa7oneria francesa. D'aquestes escissions ha sorgit un bon nombre de petites obedi\xc3\xa8ncies: la Gran L\xc3\xb2gia Tradicional i Simb\xc3\xb2lica-\xc3\x92pera, el Gran Priorat de les Galies, la L\xc3\xb2gia Nacional Francesa, el Gran Priorat Rectificat d'Occit\xc3\xa0nia, la Gran L\xc3\xb2gia Unida de Fran\xc3\xa7a i la Gran L\xc3\xb2gia dels Ma\xc3\xa7ons Regulars Francs i Acceptats._NEWLINE_En l\xc3\xadnia amb els plantejaments de la ma\xc3\xa7oneria\xc2\xa0regular\xc2\xa0liderada per la Gran L\xc3\xb2gia Unida d'Anglaterra, els principals principis reguladors de la Gran L\xc3\xb2gia Nacional Francesa s\xc3\xb3n l'exig\xc3\xa8ncia als seus membres de declarar la creen\xc3\xa7a en un Gran Arquitecte de l'Univers, la prohibici\xc3\xb3 d'entaular discussions de contingut pol\xc3\xadtic o religi\xc3\xb3s en la l\xc3\xb2gia, i el no reconeixement de la regularitat de la iniciaci\xc3\xb3 ma\xc3\xa7\xc3\xb2nica femenina."